Kom Hop(s) saam met my! – Abrie dink hardop
Posted on 22 Feb 20175 Mei 2017	Kom Hop(s) saam met my!	Scroll down to see more content
Ek kyk op en sien ‘n kragtig geboude boer jonger as ek, doelgerig met ‘n graaf in die hand na my toe aangestap kom. Wel nee dit is nie my plaas nie. Ons bly in Highlands Lodge wat in ‘n bergkloof bo Waboomskraal geleë is. Die plaasgemeenskap Waboomskraal is sowat 18 km buite George, net na die Outeniqua-pas in die rigting van Oudtshoorn. Dit is die Hopsproduserende area in Suid- Afrika. Hierdie lappie grond is nogal belangrik vir bierdrinkers want al SAB se Hops kom hiervandaan. Alhoewel ek sekerlik ‘n aandeel in die welvaart van omgekrapte aanstappende boer het (ek het darem al ‘n bier of 2 in my lewe gedrink het en selfs die ‘n temalied “when we drink Castle” saam met ander gidse in die Kangogrotte gesing terwyl ons ‘n lyk gedra het… sien Die mooi jong Amerikaanse dokter, die rugbesering en die Kangogrotte) het ek geen bewys dat hy danksy my darem nog ‘n plaas het nie…
Op hoërskool het Hop ‘n ander betekenis gehad. Alhoewel ons sokkies mag gedra het, mag ons nie gesokkie het nie (gedans het by skool). Ek vermoed dat die wyses op die beheerraad besluit het dat tieners meer hormone as breinselle het en die hormone geaktiveer word wanneer 2 persone na mekaar kyk terwyl hulle dans. Met hop het die ou en meisie langs mekaar gestaan, darem met een arm om mekaar se lywe (dit was gewoonlik ‘n groep wat by mekaar ingehaak is, 5 of meer) wat dan ritmies op die maat van musiek beurtelings op een been gehop het. Die Klaxons se Clap-clap-sound wat verbasend goed in Suid-Afrika gevaar het, was nogal ideaal hiervoor weens die ritmiese aard daarvan, maar daar is darem hoofsaaklik op die popmusiek van die dag gehop (go 80’s musiek). Ek het totsiens gesê vir Hop toe ek Hoërskool Goudrif gegroet het en binne ‘n maand of so Hops in die weermag omarm.
Terug by: “Ek veronderstel dit is jou plaas hierdie!” Vreemd genoeg ek het nogal gewonder of ek eintlik toestemming moet hê om hier fotos te neem. Ek is darem nie op my bek geval en probeer toe maar op ‘n humoristies klinkende wyse sê: “nee maar ek veronderstel dit is joune”… maar die graaf kom nader! Lang storie kort. Pieter Terblanche was onder die indruk ek haal plante uit aangesien en op die grond gesit het met die kamera plat op die grond. Toe hy die kamera sien was hy klaar rustiger. Hy het verduidellik dat die plante tegnies aan SAB behoort of eintlik die nuwe eienaar AB Inbev.
Met die toename in craft biere word daar plante gesteel en hulle word aangemoedig om iets daaraan te doen. Ons het toe ‘n heerlike gesprek gehad oor die bier industrie en hy het selfs aangebied om my en my gesin met ‘n trekker teen die berg uit te neem. Iets wat ons helaas nie kon inpas nie. Het ook grondpaaie voorgestel wat ek wel gery het. In ‘n halfuur se tyd het ek van ‘n graafslaanbare krimineel verander tot ‘n vriend! Die ontmoeting met Pieter was vir my die beste halfuur van die vakansie
Hy het o.a. vertel in Duitsland (die wêreld se top hops produseerder) kry die plante 16 uur of meer sonlig in die somer en word dit nooit warmer as 30 grade nie terwyl dit blootgestel word aan temperature van minus 5 grade C in die winter. Anders as wat ek gedink het is Waboomskraal dus nie die mees ideale plek om Hops te kweek nie, maar dit is die mees ideale plek in Suid-Afrika. Hieronder volg ‘n klompie fotos wat ek geneem het. Onder elke foto brei ek uit oor die gesprek.
↑Die chemiese samestelling van die plant word verneuk. Met die beligting word die “sonligure” verhoog en die Hops groei dus verbeter.
↑So lyk die ligte. Soortgelyk aan die wat in sommige informele woongebiede gebruik word. Die infrastruktuur en elektisiteit is dus duur, maar daar is net 11 boere wat ‘n kontrak het hiervoor – ek dink nie hulle sukkel nie… Slegs 400 hektaar in Suid-Afrika is verbou met Hops.
↑Hier fokus ek op die ranke, dof sigbaar op vorige foto.
↑In die ideale produserende areas rank die hops tot 6 meter hoog, maar in Suid-Afrika sal sulke hoë stellasies onproduktief wees aangesien dit hier net sowat 4m hoog groei.
↑As ek die plante moet beskryf lyk die vir my visueel naby aan druiweranke.
↑Vat mens daaraan is dit egter hard en stekelrig soos brame.
↑Van die hops het lae sprinkelbesproeing op die grond.
↑Terwyl ander boere se besproeing bo-op die pale aangebring is.
↑Hierdie is die blom van die Hop plant en word ‘n keël genoem. Dit is slegs die Hops wat vir fermentasie en smaak geöes word (die plant is Hop en die keëls is Hops). Slegs die stuifmeel word gebruik (ek twyfel of bye dit vir bitter heuning gebruik). Wanneer die keëls volwasse is teen einde Februarie, lyk dit soos klein dennebolle. Die blomme is nie veronderstel om nou al te vorm nie – die area het ‘n paar dae gehad wat te warm was. As dit eers gevorm het rank die plant nie meer nie en is daar minder plek vir keëls om te vorm.
↑Die Hop Vallei plaasstal het besondere lekker pizza maar ook Hopsbier (soortgelyk aan gemmerbier). Die foto is in die beligting van die spreiligte geneem.
↑Vanaf ‘n afstand lyk die beligting soos ‘n dorp.
↑Die aandlandskappe is surrealisties maar mooi.
↑Maar dit kan ook van die daglandskappe gesê word. Sonskyn en die afwesigheid daarvan, soos hier verander die voorkoms en atmosfeer.
↑Die pragtige Waboomskraalvallei.
↑Die uwe met ‘n hopsgegeurde bruisende drankie voor die geursel soos afgeneem deur Susan my vrou.
Gepraat van my vrou – haar prognose is steeds “Curative intent”. Sy is dus besig om gesond te word. In die proses was sy egter al by die ER en is op ‘n ander keer vir ‘n paar dae in die hospitaal opgeneem weens abnormale voortdurende moegheid. Dit is nou beter en kanker is steeds besig om weg te smelt. Met 2 tienerdogters en ‘n tienerpa in die huis is dit nie altyd so maklik nie. Dit is regtig nie altyd so maklik nie. In so mate dat ek op ‘n stadium glad nie meer wou blog nie en selfs oorweeg het om my blog te delete (maar ek is darem nou oor daardie sotheid). Dankie vir die wat uitgevra het oor wat van my geword het en jammer dat ek julle aanvanklik nie geantwoord het nie.
Vir meer oor Susan se siekte en my aanvanklike belewenis daarvan sien O my soul
Beskou all artikels deur Abrie Joubert	Categories Afrikaans, Avonture, Reise, Verhalend (en of sketse)Tags Afrikkaans, beer, Bier, Hop, Hops, Tuinroete, Waboomskraal34 Kommentaar	34 thoughts on “Kom Hop(s) saam met my!”	Amy sê:	22 Feb 2017 om 11:35 NM	Beautiful photos! I can’t get the translation work right now. Will be back. 🙂
Antwoord	Abrie Joubert sê:	23 Feb 2017 om 6:46 AM	Thanks Amy it is about a conversation I had with a farmer about the beer industry after he initially thought I was stealing plants
Antwoord	Amy sê:	23 Feb 2017 om 3:57 NM	Thank you, Abrie! 🙂 LikeLiked by 1 person
Antwoord	travel460 sê:	23 Feb 2017 om 6:12 AM	Ai Abrie, ek is so jammer om te hoor van jou vrou. Ek sal gaan lees sodat ek verstaan. Jou blok is briljant. Ek gaan dat my man ook lees, hy sal dit baie interessant vind. En jou fotos!
Antwoord	Abrie Joubert sê:	23 Feb 2017 om 4:45 NM	Baie dankie die wyse van ontmoeting en wat daaruit gevloei het was vir my ook nogal ongewoon
Antwoord	perdebytjie sê:	23 Feb 2017 om 7:05 AM	Ek het nogal baie aan julle gedink en gewonder hoe dit gaan.Ek is bly jy het nie jou blog toegemaak nie,want hierdie inskrywing is sooo interessant!
Baie sterkte vir die pad wat steeds voorlê!
Antwoord	Abrie Joubert sê:	23 Feb 2017 om 7:29 AM	Dankie ek het darem steeds by jou ingeloer met verlamde spinnekop en al! Net nie kommentaar gelewer nie maar ek het my stem terug gekry 👍
Antwoord	Abrie Joubert sê:	23 Feb 2017 om 7:26 AM	Antwoord	Net Ek sê:	23 Feb 2017 om 7:37 AM	Jis dit was interessant!
Lekker om jou weer te sien Abrie, en ek is vreeslik bly jy het nie jou blog delete nie. Jou foto’s is pragtig!
Antwoord	Abrie Joubert sê:	23 Feb 2017 om 7:55 AM	Baie dankie bly jy het dit geniet!
Antwoord	HesterLeyNel sê:	23 Feb 2017 om 10:21 AM	Laat ons nou eers die seëninge tel: Susan se prognose is goed, jy is nie met ‘n graaf geblikskottel nie, jy het nie jou blog delete nie, jy is weer terug met ‘n lekker storie en pragtige fotos EN ek is seker jy het daardie bieragtige drankie geniet … ek is baie bly om jou te sien en weer jou sonderlinge humor te beleef. Welkom terug.
Antwoord	Abrie Joubert sê:	23 Feb 2017 om 4:20 NM	Hester jy is ‘n tonic 🙂 !!
Antwoord	scrapydo2.wordpress.com sê:	24 Feb 2017 om 9:08 AM	Nou toe nou, dis n lekker stukkie oor hop/s. Ek het een plant in my agtertuintjie wat al vir drede jaar hops produseer. Hierdie jaar het dit sommer baie goed gegaan omdat ons nie so baie warmte gehad het nie. Daar is tog bye wat wel die blomme besoek en sekerlik heuning daarvan maak. Die stuifmeel en reuk is egter so sterk dat ek nies my gedaan as ek dit pluk. Dis eintlik my seun en sy brouery idees wat die plant in my sorg geplaas het. Mens het min nodig om n hele brousel smaak te gee so sterk is dit. Ek gaan die link vir my seun ook stuur. Baie dankie hiervoor.
Ek is saam met almal bly dat jy nie jou blog uitgevee het nie. Dis tog ook maar n uitlaatklep vir mens se gevoelens. Baie sterkte met jou vrou se herstel tydperk en ook jou hantering van haar en jou kinders. Sommer n stywe druk vir elkeen van julle.
Antwoord	Abrie Joubert sê:	24 Feb 2017 om 4:10 NM	Dankie vir die drukkies 🙂 . Merkwaardig nog iemand wat sulke plante het. Die boer het juis gese dat vir craft biere mens met 1 plant kan regkom,
Antwoord	Toortsie sê:	25 Feb 2017 om 12:25 AM	Sjoe dit was nou interessant. Baie dankie daarvoor. Baie sterkte vir julle in hierdie moeilike tyd. Mag jou vrou volkome herstel. LikeLike
Antwoord	Abrie Joubert sê:	2 Mar 2017 om 9:58 AM	Ons vertrou sy gaan. Ek is bly jy het dit interessant gevind
Antwoord	Toortsie sê:	2 Mar 2017 om 10:14 AM	Hops was nog altyd vir my interessant omdat pns mos gars verbou het, ‘n ander komponent van bier. Gars laat dit gis, hops gee die tipiese bitter smaak as ek reg is?
Antwoord	Abrie Joubert sê:	10 Mar 2017 om 6:47 NM	Hops word hoofssaaklik vir smaak gebruik maar help ook met die gis proses. Bier sonder hops word ‘n ale genoem
Antwoord	Toortsie sê:	10 Mar 2017 om 6:51 NM	O dis interessant. Soos ginger ale
dromer777 sê:	25 Feb 2017 om 6:30 NM	Baie interesant. Ek en my dogter het juis Dinsdag vanaf Mosselbaai na Klerksdorp gery met die bus en gewonder of dit hops is. Sterkte met julle kankerpad.
Antwoord	Abrie Joubert sê:	25 Feb 2017 om 8:18 NM	Dankie vir die besoek en bly die blog kon die vermoedens bevestig het oor die hops. Daar het soveel in die omgewing gebeur dat ek dalk nog, opvolg skryf. Dankie vir die volg sal daar by jou gaan loer.
Antwoord	Spokie sny spoor sê:	1 Mar 2017 om 4:05 NM	Stunning fotos, alhoewel ek nie “hops” ken nie. STerkte met jou vrou en kinders.
Antwoord	Abrie Joubert sê:	1 Mar 2017 om 4:53 NM	Baie dankie Spokie, wel jy ken dit nou beter. Baie mense ken nie hops nie en alhoewel ek gedog het ek weet iets van hops, het die graafslaan episode my laat besef dat ek eintlik bitter min weet. Was lekker om meer daarvan uit te vind en te vertel. My vrou het juis vandag weer vir ‘n chemo behandeling gegaan.
Antwoord	Spokie sny spoor sê:	2 Mar 2017 om 8:05 AM	Sterkte met die chemo, Abrie. Dis iets wat ek ook ken. Chemo het my baie gehelp en kan ek vandag weer normal funksioneer. LikeLike
Antwoord	the Author sê:	1 Mar 2017 om 4:11 NM	Reblogged this on Wag 'n Bietjie.
Antwoord	Abrie Joubert sê:	2 Mar 2017 om 10:00 AM	Dankie die die reblog meneer Outeur
Antwoord	the Author sê:	2 Mar 2017 om 1:47 NM	Dankie aan jou Abrie vir die interessante artikel en mooi foto’s. 🙂 LikeLiked by 1 person
Antwoord	nowathome sê:	2 Mar 2017 om 8:04 NM	Dis baie interessant!
Antwoord	Abrie Joubert sê:	2 Mar 2017 om 8:09 NM	Baie dankie en welkom as kommentaar leweraar. Vreemd genoeg het ek dit ook interessanter gevind as om fisies met graaf geslaan te word!
Antwoord	nowathome sê:	2 Mar 2017 om 8:15 NM	Ek sou so dink!! 😀
Antwoord	Kameel sê:	3 Mar 2017 om 3:32 NM	Ek lees van bo na onder. Bly om te hoor dit gaan beter met jou vrou…. en ook met jou.
Ek was toeka ‘n baie goeie pos by die SA Brouerye aangebied. My man het klaar sy hande saamgevryf oor die kaste bier wat elke maand ons kant toe sou kom…. ek het egter die pos van die hand gewys. Dit was ‘n interessante artikel dankie.
Antwoord	Abrie Joubert sê:	5 Mar 2017 om 8:01 AM	Jou man was seker effens teleurgesteld met die besluit! Terloops ek is nie gekant teen die gebruik van alkohol nie wel die misbruik.
Antwoord	Kameel sê:	5 Mar 2017 om 5:17 NM	Na ons wedergeboorte is my man nou ‘n geheelonthouer. Drank was ‘n groot probleem in sy lewe. Dus is hy nou ok dat ek nie die werk gevat het nie 😆
Antwoord	Abrie Joubert sê:	8 Mar 2017 om 10:17 NM	Das is dit ‘n wen-wen situasie
Vorige Previous post: A relaxing picnic with friends at Kirstenbosch National Botanical GardenVolgende Next post: Stap deur Adderleystraat en geniet Kaapstad se kersliggies